**Anotācija likumprojektam**

**"Grozījumi likumā "Par iedzīvotāju ienākuma nodokli""**

**1. Kādēļ likums ir vajadzīgs?**

* 1. **likumprojekta nepieciešamība**

Uzsākot kopdzīvi vai izveidojot kopīgu saimniecību, starp divām pilngadīgām personām var veidoties ciešas personiskas attiecības, kuru pamatā ir savstarpēja atbildība, rūpes vienam par otru, lojalitāte, sapratne un cieņa. Latvijas Republikas Satversme prasa nodrošināt šo attiecību juridisku, ekonomisku un sociālu aizsardzību. Šobrīd pastāvošais tiesiskais regulējums minēto aizsardzību nenodrošina visos šo attiecību gadījumos.

Ievērojot minēto, ir izstrādāts likumprojekts "Grozījumi likumā "Par iedzīvotāju ienākuma nodokli"" (turpmāk - likumprojekts), kas kopā ar likumprojektu "Grozījumi Notariāta likumā", likumprojektu "Grozījumi Fizisko personu reģistra likumā" un citiem saistītiem likumprojektiem vērsts uz šo attiecību juridiskās, ekonomiskās un sociālās aizsardzības nodrošināšanu.

Likumprojekts stāsies spēkā vienlaikus ar grozījumiem Fizisko personu reģistra likumā par ziņu par partnerību vai tās izbeigšanu iekļaušanu Fizisko personu reģistrā 2024. gada 1. jūlijā. Līdz ar minētajiem grozījumiem stāsies spēkā arī saistīti grozījumi Notariāta likumā, Pacientu tiesību likumā, Maksātnespējas likumā, likumā "Par interešu konflikta novēršanu valsts amatpersonu darbībā", likumā "Par valsts pensijām" un likumā "Par valsts sociālo apdrošināšanu".

* 1. **paredzētie grozījumi**

Likumprojekts paredz, ka uz personām, kam ir partnerība, attiecināmas normas par aizdevuma, kas izsniegts, lai segtu ārstniecības vai izglītības izdevumus, kā arī tuvinieka izsniegta aizdevuma nepielīdzināšanu ienākumam. Arī attiecībā uz aizdevumiem noteiktas līdzīgas atkāpes par informācijas sniegšanu kā tuviniekiem, ja aizdevumu nodokļa maksātājam izsniegusi persona, ar kuru ir partnerība. Likumprojektā paredzēti gada apliekamajā ienākumā neietveramie un ar nodokli neapliekamie ienākumu veidi, kas attiecināmi arī uz personu, ar kuru nodokļu maksātājam ir partnerība. Piemēram, papildpensijas kapitāls, kas veidojies no personas, ar kuru ir partnerība, veiktajām iemaksām privātajos pensiju fondos atbilstoši licencētiem pensiju plāniem un izmaksāts pensiju plānu dalībniekiem, arī fiziskas personas dāvanas, ja tās dāvinājusi persona, ar kuru ir partnerība, u.c.

Likumprojektā ietvertas normas, kas paredz arī citus atvieglojumus nodokļu jomā no dažādiem īpašumu atsavināšanas darījumiem, tostarp, dāvinājumiem, ja darījumi notikuši starp personām, kas ir partnerībā. Tāpat likumprojektā noteikts, ka atvieglojumi nodokļa maksātājam attiecināmi arī par personas, ar kuru ir partnerība, uzturēšanu.

1. **Kāda var būt likuma ietekme uz sabiedrības un tautsaimniecības attīstību?**

Likums nodrošinās, ka partnerību reģistrējušu personu attiecības tiks atbilstoši tiesiski aizsargātas. Tāpat likums sekmēs šādu personu sociālā un ekonomiskā atbalsta pasākumus.

1. **Kāda var būt likuma ietekme uz valsts budžetu un pašvaldību budžetiem?**

Atbilstoši Finanšu ministrijas un Valsts ieņēmumu dienesta aplēsēm potenciāli nepieciešamajiem Valsts ieņēmumu dienesta informācijas sistēmu pielāgojumiem līdzekļi tiks rasti iestādes budžeta ietvaros.

1. **Kāda var būt likuma ietekme uz spēkā esošo tiesību normu sistēmu?**

Likumprojekts saistīts ar likumprojektu "Grozījumi Notariāta likumā", kas ievieš notariālus aktus par partnerību vai tās izbeigšanu. Likumprojekts saistīts arī ar likumprojektu "Grozījumi Fizisko personu reģistra likumā", kas cita starpā paredz Fizisko personu reģistrā iekļaut ziņas par partnerību.

1. **Kādām Latvijas starptautiskajām saistībām atbilst likumprojekts?**

Likumprojekts šo jomu neskar.

1. **Kādas konsultācijas notikušas, sagatavojot likumprojektu?**

Sagatavojot likumprojektu, notika konsultācijas ar Tieslietu ministriju, Finanšu ministriju un organizācijas "Dzīvesbiedri" pārstāvjiem.

1. **Kā tiks nodrošināta likuma izpilde?**

Likuma izpilde tiks nodrošināta saskaņā ar likumā un normatīvajos aktos noteikto kārtību un jau ar esošo valsts institūciju palīdzību. Jaunu institūciju dibināšana nav nepieciešama.